

 **GRADSKO VIJEĆE**

KLASA:363-03/20-01/01

URBROJ:2186/18-02/1-20-1

Ludbreg, 15. travnja 2020. g. ***PRIJEDLOG***

Na temelju članka 1. Zakona o dopuni Zakona o komunalnom gospodarstvu („Narodne novine“ 32/2020) i članka 33. Statuta Grada Ludbrega («Službeni vjesnik Varaždinske županije br. 23/09, 17/13, 40/13-pročišćeni tekst, 12/18, 55/18-pročišćeni tekst, 40/19, 13/2020.) Gradsko vijeće Grada Ludbrega na 20. sjednici održanoj 15. travnja 2020. g., donosi

**O D L U K U**

**o djelomičnom ili potpunom oslobađanju plaćanja komunalne naknade**

**zbog promjene gospodarskih okolnosti uslijed epidemije koronavirusa (COVID-19)**

Članak 1.

Odluka o djelomičnom ili potpunom oslobađanju plaćanja komunalne naknade (ne i naknade za uređenje voda) za poslovni prostor i građevinsko zemljište koje služi obavljanju poslovne djelatnosti i za fizičke osobe vlasnike odnosno korisnike nekretnina donosi se kao gospodarska mjera za ublažavanja štetnih posljedica epidemije koronavirusa (COVID-19) na gospodarske djelatnosti uslijed „*Odluke o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja*“ („Narodne novine“ br. 32/2020, KLASA:810-06/20-01/7, URBROJ:511-01-300-20-1), koju je 19. ožujka 2020. g. donio Stožer civilne zaštite Republike Hrvatske zbog pridržavanja protuepidemijskih mjera.

Članak 2.

(1) Pravne i fizičke osobe iz članka 1. kojima je Rješenjem utvrđena obveza plaćanja komunalne naknade, mogu se u potpunosti ili djelomično osloboditi plaćanja komunalne naknade u trajanju od 3 mjeseca (od 01. travnja do 30. lipnja 2020.), odnosno dok traju okolnosti predviđene „*Odlukom o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja*“ iz članka 1. ove Odluke.

(2) Ova Odluka može se primijeniti samo na one koji su na dan donošenja ove Odluke podmirili sve obveze i dugovanja prema Gradu Ludbregu dospjele do 31.12.2019. g.

(3) Uvjeti za ostvarivanje prava odredit će se Javnim pozivom gradonačelnika Grada Ludbrega, a temeljem pojedinačnih mjesečnih zahtjeva za oslobađanje plaćanja komunalne naknade za prethodni mjesec, a sukladno Odluci o pomoći gospodarstvu i građanima s područja Grada Ludbrega uslijed epidemije koronavirusa (COVID-19) (KLASA: 302-01/20-01/01, URBROJ: 2186/18-02/1-20-1).

Članak 3.

(1) Pravo na potpuno oslobađanje plaćanja komunalne naknade za poslovni prostor i građevinsko zemljište koje služi obavljanju poslovne djelatnosti dok traju navedene okolnosti odobrit će se gospodarskim subjektima kojima je u potpunosti obustavljen rad temeljem „*Odluke o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja*“ iz članka 1. ove Odluke.

(2) Pravo na potpuno oslobađanje plaćanja komunalne naknade za poslovni prostor i građevinsko zemljište koje služi obavljanju poslovne djelatnosti dok traju navedene okolnosti odobrit će se gospodarskim subjektima koji imaju pad prihoda veći od 50%, a temeljem kriterija i dokumentacije koja će biti određena Javnim pozivom gradonačelnika Grada Ludbrega za podnošenje zahtjeva.

(3) Pravo na potpuno oslobađanje plaćanja komunalne naknade odobrit će se fizičkim osobama koje su uslijed epidemije koronavirusa (COVID-19) prijavljene na Hrvatski zavod za zapošljavanje kao nezaposlene osobe, a obveznici su plaćanja komunalne naknade ili žive u istom kućanstvu s obveznikom plaćanja komunalne naknade.

Članak 4.

Pravo na djelomično oslobađanje plaćanja komunalne naknade za poslovni prostor i građevinsko zemljište koje služi obavljanju poslovne djelatnosti dok traju navedene okolnosti odobrit će se gospodarskim subjektima koji su zabilježili pad prihoda od 20%-50% uslijed smanjenja obavljanja poslovne djelatnosti, a temeljem kriterija i dokumentacije koja će biti određena Javnim pozivom gradonačelnika Grada Ludbrega za podnošenje zahtjeva.

Članak 5.

Uz zahtjeve podnesene Gradu Ludbregu, pravne osobe će biti u obavezi priložiti dokaz o podnošenju zahtjeva Hrvatskom zavodu za zapošljavanje za korištenje mjere „Očuvanje radnih mjesta“- potpore za poduzetnike u djelatnostima pogođenim koronavirusom (COVID-19), a fizičke osobe dokaz o prijavi u evidenciju nezaposlenih Hrvatskog zavoda za zapošljavanje.

Članak 6.

U narednom razdoblju od 3 mjeseca neće se pokretati prisilna naplata potraživanja za komunalnu naknadu, osim u slučajevima nastupa zastare u tom periodu.

Članak 7.

Ova Odluka stupa na snagu prvog dana od dana objave u „Službenom vjesniku Varaždinske županije“ iz razloga hitnosti provođenja mjera za ublažavanje gospodarske krize uzrokovane koronavirusom (COVID-19).

 Predsjednik

 Gradskoga vijeća

 Antun Šimić

**OBRAZLOŽENJE**

# Gradsko vijeće Grada Ludbrega je na sjednici održanoj 07. prosinca 2018. godine temeljem Zakona o komunalnom gospodarstvu („Narodne novine“ broj 68/18) donijelo Odluku o komunalnoj naknadi („Službeni vjesnik Varaždinske županije“ broj 83/2018) te 14. listopada 2019. godine Odluku o izmjenama i dopunama Odluke o komunalnoj naknadi („Službeni vjesnik Varaždinske županije“ broj 67/2019), u daljnjem tekstu Odluka.

 U članku 3. Odluke utvrđeno je da se komunalna naknada plaća za stambeni prostor, garažni prostor, poslovni prostor , građevinsko zemljište koje služi obavljanju poslovne djelatnosti i neizgrađeno građevinsko zemljište.

Člankom 4. određeno je da komunalnu naknadu plaća vlasnik, odnosno korisnik nekretnine.

Zakonom o dopuni Zakona o komunalnom gospodarstvu („Narodne novine“ broj 32/2020) u Zakonu o komunalnom gospodarstvu (»Narodne novine«, br. 68/18. i 110/18. – Odluka Ustavnog suda Republike Hrvatske) u članku 95. iza stavka 1. dodan je novi stavak 2. te stavci 3. i 4. koji glase:

*»(2) U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu, o čemu posebnu odluku donosi ministar nadležan za graditeljstvo, predstavničko tijelo jedinice lokalne samouprave može odlukom osloboditi obveznike plaćanja komunalne naknade za poslovni prostor i građevinsko zemljište koje služi obavljanju poslovne djelatnosti djelomično ili u potpunosti dok traju te okolnosti.*

*(3) U slučaju nastupanja posebnih okolnosti iz stavka 2. ovoga članka predstavničko tijelo jedinice lokalne samouprave može odlukom odrediti da se dio naplaćenih sredstava komunalnog doprinosa koristi i za druge namjene različite od namjena propisanih člankom 76. ovoga Zakona.*

*(4) U slučaju nastupanja posebnih okolnosti iz stavka 2. ovoga članka predstavničko tijelo jedinice lokalne samouprave može odlukom odrediti da se dio naplaćenih sredstava komunalne naknade koristi i za druge namjene različite od namjena propisanih člankom 91. ovoga Zakona.*

Uslijed donošenja „Odluke o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događanja“ („Narodne novine“ br. 32/2020, KLASA:810-06/20-01/7, URBROJ:511-01-300-20-1) koju je 19. ožujka 2020. godine donio Stožer civilne zaštite Republike Hrvatske u svrhu pridržavanja protuepidemijskih mjera u članku III. naložena je obustava rada u djelatnosti trgovine sa navedenim izuzecima, obustava svih kulturnih djelatnosti, obustava rada ugostiteljskih objekata, obustava rada uslužnih djelatnosti (frizeri, kozmetičari, saloni za masažu..), obustava sportskih natjecanja i rada teretana, fitness i rekreacijskih centara, dječjih radionica, autoškola, vjerskih okupljanja.

Uslijed novonastale situacije, brojni poslovni subjekti suočeni su sa onemogućavanjem rada ili smanjenjem prihoda uslijed usporavanja gospodarske aktivnosti, a fizičke osobe sa gubitkom zaposlenja.

 Sukladno odredbama članka 40. Poslovnika Gradskog vijeća Grada Ludbrega, gradonačelnik Grada Ludbrega kao ovlašteni predlagatelj podnosi ovaj prijedlog akta na raspravu i donošenje Gradskom vijeću Grada Ludbrega.

 Člankom 73. Zakona o lokalnoj i područnoj (regionalnoj samoupravi) („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19) propisano je da se iz osobito opravdanih razloga može odrediti da opći akt stupa na snagu prvog dana od dana objave u službenom glasilu.

 Slijedom navedenog predlaže se Gradskom vijeću Grada Ludbrega donošenje Odluke o djelomičnom ili potpunom oslobađanju plaćanja komunalne naknade zbog promjene gospodarskih okolnosti uslijed epidemije koronavirusa (COVID-19).